csalad.hu - Gyermekkönyvek használtan
2020. jan. 19. 9:00
A családunkban nagy szerepet játszanak a könyvek. Szeretjük olvasni a gyerekeinknek vagy a magunk szórakoztatására, szeretjük nézegetni, lapozgatni, vagy csak egyszerűen érezni az illatukat. Amikor könyvesboltban járok, legszívesebben felvásárolnám a fél készletet, de ez természetesen nem áll módomban. A szülői olvasási szenvedély szerencsére átragadt a gyerekeinkre is, akiknek a férjemmel igyekszünk kielégíteni a könyvek iránti érdeklődését. Ehhez szerencsére nem szükséges állandóan új könyvet venni.
A könyvtár mindig menő
Már óvodás korú gyermekkel is érdemes beiratkozni a könyvtárba. Amellett, hogy újabb és újabb könyvekkel ismerkedik meg gyermekünk, megtanul vigyázni is rájuk, felelősséget vállal a kikölcsönzött könyvekért. A könyvtárba ráadásul nem csak kölcsönzésért érdemes járni, hiszen sok helyen tartanak mesemondó vagy mondókázó délutánokat, és számos más érdekes programmal várják a legkisebbeket is.
Könyvesbolti lapozgatás
Egyre több könyvesbolt alakít ki itthon is a kisgyerekek számára olvasósarkokat, ahol a kijelölt könyvek nézegetése mellett a vezetőség még azt is bevállalja, hogy akármelyik könyvbe beleolvashatunk. Természetesen a szülő felelőssége, hogy a mese megőrizze új állapotát. A lányommal egészen pici kora óta járjuk ezeket a boltokat, pár éve a kisfiam is csatlakozott hozzánk. Meglepően sok időt el tudunk így tölteni, a gyerekeken pedig azt vettem észre, akármilyen felpörgött hangulatban érkeznek a könyvesboltba, ott mindig megnyugszanak.
Könyves kihívás a neten
A közösségi oldalakon időről időre felüti a fejét valamilyen könyvküldős játék, ami tökéletes megoldás arra, ha a már megunt gyermekkönyveinket szeretnénk továbbadni. Ezzel egy időben újakhoz is juthatunk, hiszen épp az a játék lényege, hogy aki olvasnivalót küldött valakinek, az a sokszorosát kapja vissza. Hátránya, ami egyben a varázsa is a kezdeményezésnek, hogy nem tudjuk előre, milyen könyveket kapunk.
A kisgyerekes családoknak előbb-utóbb, legkésőbb az óvoda megkezdésével, kialakul a kisgyerekes ismerősi köre. Az újonnan szerzett ismeretség kiváló lehetőség arra is, hogy felfrissítsük az otthoni könyvtárunkat. Készítsünk listát a könyveinkről, majd válogassunk egymás olvasmányai között. Bizalmi alapon működik a dolog, de azért nem árt feljegyezni, kitől, mit kaptunk kölcsön, és mi kinek, melyiket adtuk oda néhány hétre.
Ma már a neten is beszerezhetjük a népszerű mesekönyveket jóval a bolti új ár alatt. Egyszerűen csak lépjünk be könyves csoportokba, vagy keressük a kiszemelt könyvet az anyukás csoportokban. Igazi gyöngyszemekre bukkanhatunk így, akár gyermekkorunk kedvenceire is, melyeket már nem lehet beszerezni újonnan.
Otthoni könyvklub
Jelöljünk ki a hónapban egy-két délutánt, amikor a kisgyermekes barátainkkal összegyűlünk egy kis közös meseolvasásra. Egyeztessük előre a könyveket, azt, hogy mikor, kinél lesz a felolvasás. Igazi közösségi élmény, akár egy igazi könyvklub, csak itt a gyerekek ízlésének kedvezünk. A könyvek mellett vigyünk az alkalomra házi készítésű süteményeket, kekszeket, hogy még teljesebb legyen a mesedélután.
Néhány európai országban már bevett szokás, hogy vissza lehet vinni a használt könyveket a boltba, amiket aztán újraértékesítenek, minimális összegért. A kedvenc külföldi kezdeményezésem a könyvkalitka: nagy kinyitható üvegdobozból bárki kivehet egy könyvet, ha cserébe tesz is bele másikat. Hasonló elven működik, mint nálunk a Hagyj el egy könyvet! akció, amikor lakóhelyünk bármely pontján elhagyhatjuk a megunt könyvünket, amit aztán a megtaláló elolvas, majd ő is elhagyja valahol egy új olvasó számára.
#könyv #olvasás #szabadidő #mese
#online#babátvárunk#bárdosiék#étkezés#veszély#vérnyomás#házépítés#szűrővizsgálat#szorongás#változókor#jótanács#önismeret#telefon#NAV#elsőházasok
#SkrabskiFruzsina#ápoló#falusiCSOK#média#ivóvíz#bullying#mobil#környezettudatosság#gyermekétkeztetés#tudomány#várandósság#hozzátáplálás#túlsúly#szorongás#segélyszervezet